Germanus Titov

Germanus Stephani filius Titov (Russice: Герман Степанович Титов, tr. German Stepanovič Titov; 11 Septembris 1935–20 Septembris 2000) fuit secundus cosmonauta Sovieticus qui in spatium praeter orbem terrarum iactus est.

De vita
Germanus Titov natus est die 11 Septembris 1935 in vico Verchnee  Žilino nunc ad territorium Altaicum Russiae pertinenti. Anno 1957 Novosibirsci in urbe complevit studium in schola militari artis aviaticae Stalingradensi, postea ut aviator militaris meruit. 

Ab anno 1960 ad annum 1970 Titov erat in caterva cosmonautarum. Diebus 6–7 Augusti anni 1961 volatum in nave cosmica Vostok-2 («Восток-2», i.e. 'Oriens-2'), 25 h. durantem, in spatium cosmicum fecit et 17 circumvolationes Telluris perfecit. Die 9 Augusti 1961 titulum Herois Unionis Sovieticae accepit. Praeterea, multa alia praemia Sovietica (e.g. Praemium Leninianum anno 1988) atque terrarum extranearum accepit. 

Annis ab 1972 ad 1991 Titov in administratione suprema rerum cosmicarum Ministerii Defensionis Unionis Sovieticae favebat operi. Annis 1992–1993 praeses Sedis internationalis scientificae technicae artis cosmonauticae et electronicae Kosmoflot (i.e. 'Classis cosmica'), annis 1993–1995 vicarius praesidis consilii Sedis Russicae conversionis complexus aerocosmici, et ab anno 1999 praeses Foederationis cosmonauticae Foederationis Russicae. 

Germanus Titov, socius Factionis Communisticae Unionis Sovieticae ab anno 1961, annis 1962–1970 erat legatus Consilii (Sovieti) Supremi URSS. Annis 1995–2000 legatus Consilii (Dumae) Publici Foederationis Russicae erat.

Titov nonnullos libros scripsit: 700 000 chiliometra in spatio cosmico («700 000 километров в космосе», anno 1961), Ars aviatica et spatium cosmicum («Авиация и космос», anno 1963), etc.

Mortuus est die 20 Septembris 2000 Moscuae.

 Fons 
 Biographia Germani Titov in situ Heroes terrae.

 Nexus externi 

 Pagina de Germano Titov in situ interretiali Heroes terrae 

Categoria:Aëronautae
Categoria:Alumni Academiae Militaris Aviationis Stalingradensis
Categoria:Auctores Russici
Categoria:Astronautae
Categoria:Incolae Moscuae
Categoria:Milites Unionis Sovieticae
Categoria:Scriptores Russiae